## Uredba o sigurnosnoj zaštiti trgovačkih brodova i luka otvorenih za međunarodni promet

### NN 183/2003 (19.11.2003.), Uredba o sigurnosnoj zaštiti trgovačkih brodova i luka otvorenih za međunarodni promet

# VLADA REPUBLIKE HRVATSKE

2685

Na
temelju članka 2. Zakona o ovlasti Vlade Republike Hrvatske da uredbama uređuje
pojedina pitanja iz djelokruga Hrvat­skoga sabora (»Narodne novine«, broj
159/2003), Vlada Republike Hrvatske je na sjednici održanoj 13. studenoga 2003.
godine donijela

## UREDBU

### o sigurnosnoj zaŠtiti trgovaČkih brodova i luka otvorenih za meĐunarodni promet

Dio 1.

OPĆE ODREDBE

Članak
1.

Ovom
Uredbom se uređuje sigurnosna zaštita trgovačkih brodova hrvatske državne
pripadnosti u međunarodnoj plovidbi i luka u Republici Hrvatskoj otvorenih za
međunarodni promet, obveze tijela, društava, lučkih uprava i ovlaštenika
koncesija u lukama posebne namjene, te drugih fizičkih i pravnih osoba
odgovornih za sigurnosnu zaštitu, mjere za osiguranje sigurnosne zaštite
brodova i luka, postupak u slučaju sigurnosne prijetnje, nadzor nad primjenom
mjera sigurnosne zaštite, te pomorski prekršaji.

Članak
2.

Ako
ovom Uredbom nije drugačije određeno, pojedini izrazi upotrijebljeni u ovoj
Uredbi imaju sljedeća značenja:

1)
SOLAS Konvencija je Međunarodna konvencija o zaštiti ljudskih života na moru,
1974., kako je izmijenjena i dopunjena, (»Narodne novine« broj 1/1992.);

2) ISPS
Pravilnik je Međunarodni pravilnik o sigurnosnoj zaštiti brodova i lučkih prostora,
2002., kako je izmijenjen i dopunjen;

3) *luka*
označava morsku luku, tj. morski i s morem neposredno povezani kopneni prostor
s izgrađenim i neizgrađenim obalama; lukobranima, uređajima, postrojenjima i
drugim objektima namijenjenim za pristajanje, sidrenje i zaštitu brodova, jahti
i brodica, ukrcaj i iskrcaj putnika i tereta, uskladištenje i drugo rukovanje
te­retom, proizvodnju, oplemenjivanje i doradu tereta te osta­le gospodarske
djelatnosti koje su s tim djelatnostima u međusobnoj ekonomskoj, prometnoj ili
tehnološkoj svezi;

4) *društvo*
jest vlasnik broda ili svaka druga pravna ili fizička osoba, uključujući
zakupoprimatelja, koja je od vlasnika preuzela odgovornost za rad i poslovanje
broda i koja je preuzimanjem ovih odgovornosti prihvatila sve dužnosti i
odgovornosti koje su utvrđene ISM Pravilnikom;

5) *događaj
koji ugrožava sigurnost ili sigurnosna* *prijetnja* je svaki događaj,
radnja ili okolnost koja ugrožava ili može ugroziti sigurnost broda ili luke
odnosno svaku dopuštenu djelatnost na lučkom području;

6) *plan
sigurnosne zaštite broda* *( SSP)* je plan mjera na brodu kojima je
cilj zaštita osoba na brodu, tereta, jedinica za pri­je­voz tereta, brodskih
zaliha i broda od događaja koji ugrožavaju sigurnost ili sigurnosnih prijetnji;

7) *plan
sigurnosne zaštite luke* *(PFSP)* je plan mjera kojima je cilj zaštita
luke, brodova, osoba, tereta, prijevoznih jedinica tereta i brodskih zaliha
unutar područja luke od događaja koji ugrožavaju sigurnost ili sigurnosnih
prijetnji;

8) *časnik
odgovoran za sigurnosnu zaštitu broda (SSO)* je časnik na brodu kojeg je
odredio brodar, kao osobu odgovornu za sigurnosnu zaštitu broda, uključujući
primjenu i održavanje plana sigurnosne zaštite broda i za održavanje veza sa
osobom odgovornom za sigurnosnu zaštitu u društvu i osobom odgovornom za
sigurnosnu zaštitu luke;

9) *osoba
odgovorna za sigurnosnu zaštitu u društvu (CSO)* je osoba koju je odredilo
društvo radi osiguranja provedbe procjene sigurnosti broda, izrade plana
sigurnosne zaštite broda, njegovog podnošenja na odobrenje i nakon toga njegove
primjene i održa­vanja, te za vezu s osobama odgovornim za sigurnosnu zaštitu
luke i časnikom odgovornim za sigurnosnu zaštitu broda;

10) *osoba
odgovorna za sigurnosnu zaštitu luke (PFSO)* je osoba određena za izradu,
primjenu, izmjene i održavanje plana sigurnosne zaštite lučkog prostora i za
vezu sa časnicima odgovornim za sigurnosnu zaštitu broda i osobama odgovornim
za sigurnosnu zaštitu u društvu;

11) *stupanj
sigurnosti* je mjera stupnja opasnosti da se doga­đaj koji ugrožava sigurnost
može očekivati ili će se dogoditi;

12) *stupanj
sigurnosti 1* *(SL1)* je stupanj na kojem cijelo vrijeme primjenjuje
osnovni skup odgovarajućih zaštitnih mjera sigurnosti, kako su utvrđene
odobrenim planom sigurnosne zaštite broda i odobrenim planom sigurnosne zaštite
luke;

13) *stupanj
sigurnosti 2* *(SL2)* je stupanj tijekom kojega se primjenjuju
odgovarajuće dodatne mjere sigurnosti u nekom vremenskom razdoblju kao
posljedica povećane opasnosti od nastupanja događaja koji ugrožava sigurnost,
kako su utvrđene odobrenim planom sigurnosne zaštite broda i odobrenim planom
sigurnosne zaštite luke;

14) *stupanj
sigurnosti 3* *(SL3)* je stupanj tijekom kojega se primjenjuju daljnje
posebne zaštitne mjere sigurnosti u ograni­čenom vremenskom razdoblju kada je
događaj koji ugrožava sigurnost vjerojatan ili neminovan iako nije moguće
utvrditi poseban cilj izložen sigurnosnoj prijetnji, kako su utvrđene odobrenim
planom sigurnosne zaštite broda i odobrenim planom sigurnosne zaštite luke;

15) *Deklaracija
o sigurnosti* (*DoS*) je pisani sporazum postig­nut između broda i luke
ili između dvaju brodova kojim se utvrđuju mjere sigurnosti koje će svaki od
njih primijeniti;

16) *priznata
organizacija za pomorsku sigurnost (RSO)* je pravna osoba koja ispunjava uvjete
utvrđene ovom Uredbom, te je ovlaštena obavljati poslove utvrđene ovom Uredbom;

17) *ministar*
je ministar u ministarstvu nadležnom za poslove pomorstva;

18) *Ministarstvo*
je ministarstvo nadležno za poslove pomorstva.

Članak
3.

Odredbe
ove Uredbe primjenjuju se na:

1.
putničke brodove, uključujući brze putničke brodove, u međunarodnoj plovidbi,

2.
teretne brodove, uključujući i brze teretne brodove, od 500 BT i veće, u
međunarodnoj plovidbi,

3.
pomorske odobalne pokretne objekte za istraživanje i is­ko­rištavanje podmorja,
upisane u odgovarajuće upisnike ili oče­vidnike u Republici Hrvatskoj, osim
kada se nalaze u unutrašnjim morskim vodama i teritorijalnom moru Republike
Hrvatske, te pomorske odobalne pokretne objekte za istraživanje i iskorišta­vanje
podmorja, neovisno o državnoj pripadnosti, kada se nalaze u epikontinentskom
pojasu Republike Hrvatske, odnosno zaštiće­nom ekološko-ribolovnom pojasu
Republike Hrvatske,

4. luke otvorene za međunarodni promet brodova u koje
pristaju brodovi i objekti navedeni u stavku 1., točkama 1., 2. i 3. ovog
članka.

Iznimno, s obzirom na procjenu stanja sigurnosti,
naredbom ministra, od primjene svih ili pojedinih odredbi ove Uredbe privremeno
se mogu izuzeti luke ili pojedini dijelovi luka iz stavka 1. točke 4. ovog članaka.

Naredbom ministra odredbe ove Uredbe, s obzirom na
pro­cjenu stanja sigurnosti, mogu se trajno ili privremeno te u cijelosti ili
djelomično primijeniti i na sve ili pojedine:

– vrste putničkih i teretnih brodova koji plove u
domaćoj plovidbi i

– luke
otvorene za domaći promet.­

Sve
odredbe ove Uredbe koje se odnose na brodove primjenjuju se na odgovarajući
način i na objekte iz točke 3. stavka 1. ovog članka.

Članak
4.

Za
brodove na kratkim međunarodnim putovanjima koji plove na redovnim linijama može
se međunarodnim ugovorima utvrditi sustav mjera i postupaka zaštite različit od
onog propisanog ovom Uredbom.

Sustav
mjera iz stavka 1. ovog članka mora osigurati približno jednakovrijednu razinu
zaštite utvrđenu ovom Uredbom, te ne smije ugroziti razinu zaštite drugih
brodova i luka ostvarenu primjenom mjera i postupaka utvrđenih ovom Uredbom.

Dio
2.

DRŽAVNA
TIJELA, JAVNE USTANOVE, PRAVNE I FIZIČKE OSOBE ODGOVORNE ZA SIGURNOSNU ZAŠTITU
POMORSKIH BRODOVA I LUKA

Članak
5.

Ministarstvo
je dužno sukladno odredbama poglavlja XI-2 SOLAS Konvencije i odredbama ISPS
Pravilnika, o poduzetim mjerama izvještavati Međunarodnu pomorsku organizaciju.

Članak
6.

Stupanj
sigurnosti za luke Republike Hrvatske utvrđuje Ministarstvo unutarnjih poslova.

Stupanj
sigurnosti koje trebaju primjenjivati brodovi koji viju zastavu Republike
Hrvatske na koje se primjenjuju odredbe ove Uredbe, utvrđuje Ministarstvo
unutarnjih poslova u suradnji s Ministarstvom vanjskih poslova.

O
utvrđenom stupnju sigurnosti i svim njegovim promjenama Ministarstvo unutarnjih
poslova je dužno odmah izvijestiti Upravu pomorstva i Nacionalnu središnjicu za
usklađivanje traganja i spašavanja i nadzor plovidbe.

U slučaju promjene stupnja sigurnosti iz stavka 1.
ovog član­ka Nacionalna središnjica za usklađivanje traganja i spaša­vanja i
nadzor plovidbe će o novoutvrđenom stupnju sigurnosti u roku ne duljem od 60
minuta izvijestiti sve lučke kapetane, sve osobe odgovorne za sigurnosnu
zaštitu luka na koje se primjenjuju od­red­be ove Uredbe, te pravnu osobu
zaduženu za objavu oglasa za pomorce.

Pravna osoba zadužena za objavu oglasa za pomorce
dužna je u roku ne duljem od 30 minuta poruku o promjeni stupnja sigurnosti
dostaviti brodovima u plovidbi unutrašnjim morskim vodama i teritorijalnim
morem Republike Hrvatske.

O stupnju sigurnosti iz stavka 2. ovog članka i svim
njegovim promjenama, Ministarstvo će izvijestiti osobe odgovorne za sigurnosnu
zaštitu u društvima.

Obavijest o promjeni stupnja sigurnosti mora
sadržavati najmanje:

– datum i vrijeme promjene,

– novoutvrđeni stupanj sigurnosti,

– kratki opis razloga promjene stupnja sigurnosti,

– luku ili luke na koje se stupanj sigurnosti odnosi,

– mjere zaštite koje moraju biti provedene pored
mjera navedenih u odobrenim planovima sigurnosne zaštite broda i/ili luke, ako
ih ima,

– vrijeme stupanja na snagu i rok primjene.

Članak 7.

Zapovjednik broda može zahtijevati sastavljanje
Deklaracije o sigurnosti:

1. kada brod ima viši stupanj sigurnosti od stupnja
sigurnosti luke ili drugih brodova s kojima dolazi u dodir,

2. kada
postoji ugovor o Deklaraciji o sigurnosti između Republike Hrvatske i vlade
ugovornica SOLAS Konvencije koji se odnosi na određena međunarodna putovanja
ili brodove na tim putovanjima,

3. kada
je postojala opasnost po sigurnost ili se zbio opasan događaj u koji je bio
uključen brod ili luka,

4. kada
je brod u luci za koju se ne zahtijeva donošenje i odobrenje plana sigurnosne
zaštite luke, ili

5. kada
je brod bio u dodiru s drugim brodom za koji se ne zahtijeva donošenje i odobravanje
plana sigurnosne zaštite broda.

U
slučaju kada se brod nalazi u luci za koju se ne zahtijeva donošenje i
odobrenje plana sigurnosne zaštite luke odnosno za koju nije imenovana osoba
odgovorna za sigurnosnu zaštitu luke, Deklaraciju o sigurnosti ispunjava osoba
koju imenuje lučki kapetan nadležne lučke kapetanije u svakom pojedinom
slučaju.

Deklaraciju
o sigurnosti može zahtijevati i osoba odgovorna za sigurnosnu zaštitu luke ili
lučki kapetan nadležne lučke kapetanije kada, sukladno procjeni sigurnosti
luke, okolnosti vezane uz pristajanje određenog broda, ukrcaj i/ili iskrcaj
putnika ili tereta ili druge okolnosti ukazuju na veći stupanj opasnosti.

Deklaracija
o sigurnosti sastavlja se na propisanom obrascu koji se daje u Prilogu 3. ove
Uredbe.

Ispunjena
Deklaracija o sigurnosti čuva se na brodu najmanje 6 mjeseci od dana
isplovljenja iz luke u kojoj je bila ispunjena ili do isplovljenja iz desete
luke nakon luke u kojoj je bila ispunjena, što je kasnije.

Ispunjena
Deklaracija o sigurnosti čuva se u luci najmanje 6 mjeseci od dana isplovljenja
broda.

Dio
3.

SIGURNOSNA
ZAŠTITA BRODOVA

Članak
8.

Svaki
brod na koji se odnosi ova Uredba mora imati časnika odgovornog za sigurnosnu
zaštitu broda.

Dužnosti
i odgovornosti časnika odgovornog za sigurnosnu zaštitu broda su:

–
poduzimanje redovitih pregleda i provjera stanja sigurnosti broda radi
osiguranja primjene odgovarajućih mjera zaštite;

–
održavanje i nadziranje primjene plana sigurnosne zaštite broda, uključujući i
odobrene izmjene i dopune plana;

– primjena
mjera zaštite tijekom rukovanja teretom i brod­skim zalihama u dogovoru s
drugim članovima posade i osobama odgovornim za sigurnosnu zaštitu luke;

– predlaganje izmjena plana sigurnosne zaštite broda;

– izvještavanje osobe odgovorne za sigurnosnu zaštitu
u društvu o svim nedostacima i neusklađenostima koje su utvrđene tijekom
unutarnje prosudbe, povremenih pregleda i provjera us­kla­đenosti, te primjene
mjera za njihovo ispravljanje;

– provedba upoznavanja članova posade, posebno
novoukrcanih članova posade, s načelima i primjenom mjera sigurnosne zaštite,
kako je to primjereno;

–
izvještavanje osobe odgovorne za sigurnosnu zaštitu druš­tva i osobe odgovorne
za sigurnosnu zaštitu luke o svim doga­đajima koji se odnose na sigurnost;

–
usklađivanje primjene plana sigurnosne zaštite broda s osobom odgovornom za
sigurnosnu zaštitu u društvu i osobom odgovornom za sigurnosnu zaštitu luke;

–
osiguranje ispravnosti rada sigurnosne opreme;

– sve
druge djelatnosti kojima se osigurava zadovoljavajuća razina zaštite na
brodovima kojima upravlja društvo.

Časnik
odgovoran za sigurnosnu zaštitu za svoj rad izravno odgovora zapovjedniku
broda.

Članak
9.

Za
svaki brod na koji se primjenjuju odredbe ove Uredbe mora biti izrađena
procjena sigurnosti broda.

Izradu
procjene sigurnosti broda dužna je osigurati osoba odgovorna za sigurnosnu
zaštitu u društvu.

Procjena
sigurnosti broda mora se temeljiti na opažanjima i stvarnom stanju na brodu.

Procjena
sigurnosti broda mora biti dokumentirana i potvr­đena od strane osobe odgovorne
za sigurnosnu zaštitu društva.

Procjena
sigurnosti broda mora sadržavati najmanje elemente navedene u tehničkim
pravilima priznate organizacije za sigurnost broda.

Članak
10.

Na temelju
procjene sigurnosti broda za svaki brod izrađuje se plan sigurnosne zaštite
broda.

Za
izradu plana sigurnosne zaštite broda odgovorna je osoba odgovorna za
sigurnosnu zaštitu u društvu.

Plan
sigurnosne zaštite broda odobrava priznata organizacija za sigurnost brodova.

Plan
mora biti zaštićen od neovlaštenog pristupa ili otkrivanja.

Obvezni
sadržaji plana sigurnosne zaštite broda, s naznakom dijelova za čiju izmjenu
nije potrebno odobrenje utvrđeni su tehničkim pravilima priznate organizacije
za sigurnost.

Plan
mora biti izrađen na hrvatskom jeziku s prijevodom na engleski jezik.

Članak 11.

Priznata
organizacija za sigurnost je pravna osoba koja ispunjava uvjete propisane u
Prilogu 1. ove Uredbe i koja je ovlaštena za preglede brodova i izdavanje svjedodžbi
sukladno odredbama ove Uredbe.

Zahtjev
za odobravanje rada u svojstvu priznate organizacije za sigurnost brodova mora
sadržavati dokaze o ispunjavanju uvjeta navedenih u Prilogu 1.

Ovlaštenje
iz stavka 1. ovog članka izdaje Ministarstvo na temelju zahtjeva na vrijeme ne
dulje od pet godina i sadrži opseg poslova koje priznata organizacija za
sigurnost brodova može obavljati.

Ovlaštenje
iz stavka 1. ovog članka može se oduzeti i prije isteka roka njegove valjanosti
rješenjem Ministarstva ako Ministarstvo utvrdi da priznata organizacija za
sigurnost ne zadovoljava uvjete na temelju kojih joj je izdano ovlaštenje ili
utvrdi bilo koju nepravilnost u radu.

Nadzor
nad radom priznate organizacije za sigurnost brodova obavlja Ministarstvo.

Priznata
organizacija za sigurnost brodova ne smije sudjelovati u izradi procjene
sigurnosti ili plana sigurnosne zaštite broda ili drugog objekta na koje se
primjenjuje ova Uredba.

Poslove
priznate organizacije za sigurnost brodova upisanih u odgovarajuće upisnike u
Republici Hrvatskoj pod uvjetima propisanim ovom Uredbom obavlja Hrvatski
registar brodova.

Članak
12.

Zapovjednik,
časnici i članovi posade dužni su postupati sukladno planu sigurnosne zaštite
broda i stupnjevima sigurnosti na snazi u pojedinoj luci.

Posebice,
na stupnju sigurnosti 1. moraju se provoditi slje­de­će djelatnosti sukladno
planu sigurnosne zaštite broda:

1.
osiguranje provedbe svih dužnosti koje se odnose na sigurnost broda,

2.
nadzor nad pristupom brodu,

3.
nadzor nad ukrcajem i/ili iskrcajem osoba i njihovih stvari,

4.
praćenje prostora ograničenog kretanja i osiguranje pristupa tim prostorima
samo ovlaštenim osobama,

5.
praćenje palubnih površina i područja oko broda,

6.
nadzor rukovanja teretom i brodskim zalihama,

7.
osiguranje raspoloživosti sigurnosnih veza.

Na
stupnju sigurnosti 2. moraju se provoditi dodatne mjere zaštite navedene u
odobrenom planu sigurnosne zaštite broda, te u skladu s uputama osobe odgovorne
za sigurnosnu zaštitu u društvu i osobe odgovorne za sigurnosnu zaštitu luke, a
koje se odnose na točke 1. do 7. stavka 2. ovog članka.

Na
stupnju sigurnosti 3. moraju se poduzimati daljnje posebne mjere zaštite
navedene u odobrenom planu sigurnosne zaštite broda, te u skladu s uputama
osobe odgovorne za sigurnosnu zaštitu u društvu i osobe odgovorne za sigurnosnu
zaštitu luke, a koje se odnose na točke 1. do 7. stavka 2. ovog članka.

Članak
13.

Zapovjednik
broda dužan je u roku od 30 minuta potvrditi osobi odgovornoj za sigurnosnu zaštitu
luke prijem obavijesti o uspostavljanju stupnja sigurnosti 2. ili stupnja
sigurnosti 3., te o početku primjene dodatnih ili posebnih mjera zaštite.

U slučaju kada postoji razlika između stupnja
sigurnosti broda i stupnja sigurnosti luke časnik odgovoran za sigurnosnu
zaštitu broda mora o tome izvijestiti osobu odgovornu za sigurnosnu zaštitu
luke i s njom usklađivati odgovarajuće djelovanje.

Članak 14.

Društvo ili bilo koja druga osoba ne smiju
sprječavati zapovjednika broda u poduzimanju ili izvršenju neke odluke koja je,
po njegovoj stručnoj ocjeni, potrebna u cilju provedbe sigurnosne zaštite broda
i plovidbe.

Ako je, po stručnoj ocjeni zapovjednika broda došlo
do suko­ba između zahtjeva sigurnosne zaštite i zahtjeva sigurnosti plovidbe
ili broda, zapovjednik broda mora dati prednost onim zahtjevima koji su
potrebni za održanje sigurnosti plovidbe ili broda.

U slučajevima iz stavka 2. ovog članka zapovjednik
broda može primijeniti privremene mjere sigurnosne zaštite, te o nastalim
okolnostima mora odmah izvijestiti:

– lučku kapetaniju luke u Republici Hrvatskoj u kojoj
se nalazi ili u koju namjerava uploviti ili

– nadležnu vlast strane luke u kojoj se nalazi ili u
koju namjerava uploviti.

Članak 15.

Na brodu se moraju voditi zapisi o:

–
provedenim vježbama,

–
uočenim događajima koji su ugrozili sigurnost,

–
povredama sigurnosti,

–
izmjenama stupnja sigurnosti broda,

–
razmjenama poruka koje se odnose na zaštitu broda,

–
provedenim unutarnjim neovisnim ocjenama i pregledima procjene i plana
sigurnosne zaštite broda,

–
primjeni izmjena i dopuna plana sigurnosne zaštite broda;

–
provjeri i održavanju sigurnosne opreme, uključujući ispitivanje brodskog
sigurnosnog sustava uzbunjivanja.

Zapisi
iz stavka 1. ovog članka moraju se čuvati u pisanom obliku za razdoblje od
najmanje šest mjeseci ili za posljednjih deset pristajanja, što je duže.

Zapisi
se moraju voditi na hrvatskom i engleskom jeziku uz primjerenu zaštitu od
neovlaštenog pristupa ili otkrivanja.

Članak
16.

Provjera
primjene odredbi SOLAS Konvencije, ISPS Pravilnika i ove Uredbe obavlja se
ovjerom broda.

Ovjera
brodova obavlja se na način i u vrijeme utvrđeno tehničkim pravilima priznate
organizacije za sigurnost brodova.

Sustav
zaštite i pripadajuća sigurnosna oprema broda nakon ovjere moraju se održavati
u stanju u kakvom su bile u trenutku ovjere odnosno u skladu s odredbama SOLAS
Konvencije, odredbama ISPS Pravilnika, odredbama ove Uredbe, zahtjevima
tehničkih pravila i plana sigurnosne zaštite.

Nakon
što je ovjera dovršena ne smiju se poduzeti nikakve izmjene sustava sigurnosne
zaštite, pripadajuće sigurnosne opreme ili odobrenog plana sigurnosne zaštite
broda bez suglasnosti priznate organizacije za sigurnost brodova.

Članak
17.

Ako je
pregledom utvrđeno da brod ispunjava uvjete SOLAS Konvencije, ISPS Pravilnika i
ove Uredbe priznata organizacija za sigurnost brodova će brodu izdati
Međunarodnu svjedodžbu o sigurnosnoj zaštiti broda.

Članak
18.

Brodu
kojem nije izdana Međunarodna svjedodžba o sigurnosnoj zaštiti broda priznata organizacija
za sigurnost brodova može izdati Privremenu međunarodnu svjedodžbu o
sigurnosnoj zaštiti broda i to u slučaju:

– broda
bez svjedodžbe, kod predaje ili prije ulaska ili ponovnog ulaska u službu,

– upisa
broda u odgovarajući upisnik u Republici Hrvatskoj,

– kada
društvo preuzme odgovornost za rad broda kojim ranije nije upravljalo.

Privremena međunarodna svjedodžba o sigurnosnoj
zaštiti broda ne može se izdati prije 1. srpnja 2004.

Privremena međunarodna svjedodžba o sigurnosnoj
zaštiti broda može se izdati ako su ispunjeni sljedeći uvjeti:

– obavljena procjena sigurnosti broda,

– primjerak plana sigurnosne zaštite koji se nalazi
na brodu je podnijet na pregled i odobrenje te primijenjen na brodu,

– brod je opremljen brodskim sustavom uzbunjivanja
koji zadovoljava zahtjeve pravila XI-2/6 SOLAS Konvencije, ako se zahtijeva,

–
uspostavljene su posebne mjere uključujući mjere naobrazbe, uvježbavanja te
unutarnje prosudbe koje jamče da će brod uspješno zadovoljiti uvjete pregleda
za stjecanje Međunarodne svjedodžbe o sigurnosnoj zaštiti broda u razdoblju od
6 mjeseci,

–
zapovjednik, časnik odgovoran za sigurnosnu zaštitu broda i drugi članovi
posade sa posebnim dužnostima koje se odnose na sigurnost upoznati su sa svojim
dužnostima i odgovornostima kako su navedene u SOLAS Konvenciji i ISPS
Pravilniku, ovoj Uredbi i odgovarajućim odredbama plana sigurnosne zaštite,

–
časnik odgovoran za sigurnosnu zaštitu broda udovoljava zahtjevima ove Uredbe.

Privremena
međunarodna svjedodžba o sigurnosnoj zaštiti bro­da vrijedi šest mjeseci ili
dok se ne izda Međunarodna svje­dodžba o sigurnosnoj zaštiti broda, već prema
tome što nastupi prije, i ne može se produljiti.

Privremena
međunarodna svjedodžba o sigurnosnoj zaštiti broda izdaje se u skladu s
uvjetima utvrđenim tehničkim pravilima priznate organizacije za sigurnost
brodova.

Članak
19.

Brod
kojem nije izdana svjedodžba iz članaka 17. ili 18. ove Uredbe nije sposoban za
plovidbu.

Dio 4.

DRUŠTVO

Članak
20.

Društvo,
za svaki brod kojim upravlja, mora:

–
utvrditi sigurnosni ustroj te osigurati ljudstvo i sredstva potrebna za njegovu
učinkovitu primjenu sukladno odredbama ove Uredbe, SOLAS Konvencije i ISPS
Pravilnika;

–
imenovati u pisanom obliku osobu odgovornu za sigurnosnu zaštitu u društvu;

–
odrediti časnika odgovornog za sigurnosnu zaštitu na sva­kom pojedinom brodu;

–
osigurati izobrazbu i uvježbavanje osoba odgovornih za sigurnosnu zaštitu i
svih drugih članova posade;

–
osigurati ispravno vođenje bilješki i zapisa, sukladno od­red­bama ove Uredbe,

–
osigurati suradnju između broda i luke te između broda kojim upravlja i drugih
brodova, sukladno odredbama SOLAS Konvencije, ISPS Pravilnika i ove Uredbe;

–
dostaviti zapovjedniku broda podatke o osobama zaduženim za zapošljavanje
časnika i članova posade odnosno drugih osoba kojima je dopušten pristup na
brod te podatke o osobama zaduženim za poslovanje broda.

Društvo
mora u planu sigurnosne zaštite broda izričito utvrditi da zapovjednik broda ima
konačnu ovlast i odgovornost pri donošenju odluka o zaštiti i sigurnosti broda
i pravo zahtijevati pomoć društva ili svake vlade ugovornice SOLAS Konvencije
koja može biti potrebna.

Društvo
mora osigurati da se osobi odgovornoj za sigurnosnu zaštitu u društvu,
zapovjedniku broda i časniku odgovornom za sigurnosnu zaštitu broda pruži
potrebna podrška radi ispunje­nja njihovih dužnosti i odgovornosti u skladu s
ovom Ured­bom.

Članak 21.

Osoba
koja je imenovana osobom odgovornom za sigurnosnu zaštitu u društvu može u tom
svojstvu biti odgovorna za jedan ili više brodova, u zavisnosti od broja ili
vrste brodova kojima društvo posluje, pod uvjetom da je jasno utvrđeno za koje
je brodove odgovarna.

Dužnosti
osobe odgovorne za sigurnosnu zaštitu u društvu uključuju:

1.
obavještavanje brodova o mogućim prijetnjama;

2.
osiguranje provedbe procjene sigurnosti broda;

3.
osiguranje izrade, podnošenja na odobrenje, a nakon toga primjene i održavanja
plana sigurnosne zaštite broda;

4.
osiguranje izmjene i dopune plana sigurnosne zaštite broda prema propisanom
postupku;

5.
pripremu i provedbu unutarnje prosudbe i pregleda sustava;

6.
pripremu početne i sljedećih provjera broda koju obavlja priznata organizacija
za sigurnost;

7.
otklanjanje nedostataka i neusklađenosti utvrđenih tijekom unutarnje prosudbe,
povremenih pregleda, sigurnosnih inspekcija i provjera sukladnosti;

8.
osiguranje izobrazbe časnika odgovornog za sigurnosnu zaštitu broda i drugih
časnika i članova posade u pogledu zaštite broda;

9. sve
druge djelatnosti kojima se osigurava zadovoljavajuća razina zaštite na
brodovima kojima upravlja društvo.

Dio
5.

SIGURNOSNA
ZAŠTITA LUKA

Članak
22.

Osobu
odgovornu za sigurnosnu zaštitu luke imenuje nadlež­na lučka uprava ili
ovlaštenik koncesije u luci posebne namjene na razdoblje od pet godina.

Odlukom
o imenovanju mora se utvrditi područje odgovornosti osobe odgovorne za
sigurnosnu zaštitu luke.

Osoba
odgovorna za sigurnosnu zaštitu luke može biti odgovorna za više luka odnosno
lučkih područja.

Članak
23.

Za
svaku luku na koju se primjenjuju odredbe ove Uredbe mora biti napravljena
procjena sigurnosti luke.

Za
izradu procjene sigurnosti luke odgovorna je lučka uprava ili trgovačko društvo
koje je ovlaštenik koncesije luke posebne namjene.

Procjenu
sigurnosti luke mora izraditi priznata organizacija za sigurnost luka.

Obvezni
sadržaj procjene sigurnosti luke naveden je u Prilogu 5. ove Uredbe.

Procjenu
sigurnosti luke i izmjene i dopune odobrene pro­cjene odobrava Ministarstvo.

Procjena
sigurnosti luke mora se obnoviti najmanje svakih pet godina ili u slučaju:

–
promjene područja luke veće od 5% površine koju zauzima luka,

– veće
promjene ustroja, načina rada ili prevladavajućih tereta,

–
zahtjeva Ministarstva.

Članak
24.

Na temelju
procjene sigurnosti luke izrađuje se plan sigurnosne zaštite luke.

Za
izradu plana sigurnosne zaštite luke odgovorna je lučka uprava ili trgovačko
društvo koje je ovlaštenik koncesije luke posebne namjene.

Plan
sigurnosne zaštite luke mora izraditi priznata organizacija za sigurnost luka.

Plan
sigurnosne zaštite luke, te njegove naknadne izmjene i dopune, s priloženim
Izvještajem o stanju sigurnosti luke, uz pret­hodnu suglasnost Ministarstva
unutarnjih poslova, odobrava Ministarstvo.

Plan
mora biti zaštićen od neovlaštenog pristupa ili otkrivanja.

Obvezni
sadržaji plana sigurnosne zaštite luke, s naznakom dijelova za čiju izmjenu
nije potrebno odobrenje Ministarstva, navedeni su u Prilogu 6. ove Uredbe.

O
izmjenama dijelova Plana koje je luka ovlaštena mijenjati bez prethodne
suglasnosti Ministarstva, dužna je izvijestiti Ministarstvo u roku ne duljem od
15 dana.

Članak
25.

Priznata
organizacija za sigurnost luka je pravna osoba koja ispunjava uvjete propisane
u Prilogu 2. i koja je ovlaštena za izradu procjena i planova sigurnosne
zaštite luka sukladno odredbama ove Uredbe.

Zahtjev
za odobravanje rada u svojstvu priznate organizacije za sigurnost luka mora
sadržavati dokaze o ispunjavanju uvjeta navedenih u Prilogu 2.

Ovlaštenje
iz stavka 1. ovog članka izdaje Ministarstvo na temelju zahtjeva, na vrijeme ne
dulje od pet godina i sadrži opseg poslova koje priznata organizacija za
sigurnost luka može obav­ljati.

Ovlaštenje
iz stavka 1. ovog članka može se oduzeti i prije isteka roka njegove valjanosti
rješenjem Ministarstva, ako Ministarstvo utvrdi da priznata organizacija za
sigurnost luka ne zadovoljava uvjete na temelju kojih joj je izdano ovlaštenje
ili utvrdi bilo koju nepravilnost u radu.

Priznata
organizacija za sigurnost luka ne smije imati pos­lov­ni ili drugi interes u
obavljanju poslova fizičke zaštite ili drugih poslova koji proizlaze iz
primjene procjene i plana sigurnosti luke.

Nadzor
nad radom priznate organizacije za sigurnost luka obavlja Ministarstvo.

Članak 26.

Sve
osobe koje borave na području luke dužne su postupati po uputama odnosno
sukladno planu sigurnosne zaštite luke i stupnjevima sigurnosti na snazi u
pojedinoj luci.

Posebice,
na stupnju sigurnosti 1. moraju se provoditi slje­deće djelatnosti sukladno
planu sigurnosne zaštite luke:

(1)
osiguranje provedbe svih dužnosti koje se odnose na zaštitu luke i brodova,

(2)
nadzor nad pristupom području luke i brodovima koji u luci borave,

(3)
nadzor nad ukrcajem i/ili iskrcajem osoba i njihovih stvari,

(4)
praćenje prostora ograničenog kretanja i osiguranje pristupa tim prostorima
samo ovlaštenim osobama,

(5)
praćenje područja luke, posebice područja u blizini važnih objekata i brodova,

(6)
nadzor rukovanja teretom i brodskim zalihama,

(7)
osiguranje raspoloživosti sigurnosnih veza.

Na stupnju
sigurnosti 2. moraju se provoditi dodatne mjere zaštite navedene u odobrenom
planu sigurnosne zaštite luke, te prema uputama osobe odgovorne za sigurnosnu
zaštitu luke, a koje se odnose na točke 1. do 7. stavka 2. ovoga članka.

Na stupnju
sigurnosti 3. moraju se poduzimati daljnje posebne mjere zaštite navedene u
odobrenom planu sigurnosne zaštite luke, te prema uputama osobe odgovorne za
sigurnosnu zaštitu luke, a koje se odnose na točke 1. do 7. stavka 2. ovog
članka.

Pored
mjera iz stavka 3. i 4. ovog članka odgovorna osoba luke dužna je osigurati
provedbu i svih drugih mjera i postupaka koje joj, radi osiguranja
zadovoljavajuće razine zaštite luke i brodova, u pojedinom slučaju naloži
Ministarstvo i/ili lučki kapetan i/ili načelnik nadležne policijske uprave.

Članak
27.

Na
zahtjev lučke uprave ili ovlaštenika koncesije za luku posebne namjene, te
nakon odobrenja plana sigurnosne zaštite luke i obavljenog pregleda luke,
Ministarstvo izdaje Izjavu o sukladnosti luke.

Izjava
o sukladnosti izdaje se na razdoblje od pet godina, uz uvjet godišnjeg obnovnog
pregleda.

Obrazac
Izjave o sukladnosti luke nalazi se u Prilogu 4. koji je sastavni dio ove
Uredbe.

Obnovni
pregled mora se obaviti najranije 10 mjeseci odnosno najkasnije 14 mjeseci od
dana prethodnog pregleda.

Članak
28.

U luke
na koje se odnosi ova Uredba kojima nije izdana Izjava o sukladnosti, nadležna
inspekcija će zabraniti uplovljenje brodova na koje se odnosi ova Uredba.

Članak
29.

Osoba
odgovorna za sigurnosnu zaštitu luke dužna je osigurati da obavijest o stupnju
sigurnosti ili njegovoj promjeni dobiju svi brodovi koji se nalaze u njihovom
području nadležnosti ili koji su im priopćili namjeru uplovljavanja u to
područje, u roku od 30 minuta od trenutka prijave odnosno od trenutka promjene
stupnja sigurnosti.

Članak
30.

Poslovi
i zadaće osobe odgovorne za sigurnosnu zaštitu luke su:

–
osiguranje izrade procjene sigurnosti luke;

–
osiguranje izrade i održavanja plana sigurnosne zaštite luke;

–
primjena i provedba plana sigurnosne zaštite luke;

–
sastavljanje i izdavanje Deklaracije o sigurnosti;

–
provođenje redovitih pregleda sigurnosti luke;

–
predlaganje i unošenje, kad je to potrebno, izmjena plana sigurnosne zaštite
luke;

–
održavanje sigurnosnog opreza i budnosti osoblja koje boravi na području luke;

–
osiguranje provedbe izobrazbe osoblja s poslovima i zadacima u svezi sa
sigurnosnom zaštitom luke;

–
izvještavanje Ministarstva i drugih nadležnih službi, uz su­glas­nost
ravnatelja lučke uprave ili odgovorne osobe trgovačkog društva koje je
ovlaštenik koncesije za luku posebne namjene, i vođenje zapisa o događajima
koji su ugrozili ili su mogli ugroziti sigurnost luke;

–
usklađivanje primjene plana sigurnosne zaštite luke s osobom odgovornom za
sigurnosnu zaštitu u društvu i časnikom (časnicima) odgovornim za sigurnosnu
zaštitu broda;

–
usklađivanje djelovanja sa službama sigurnosne zaštite, ako je to potrebno;

–
osiguranje ispravnosti sigurnosne opreme;

–
pomaganje časnicima odgovornim za sigurnosnu zaštitu broda pri utvrđivanju
identiteta osoba koje traže pristup na brod.

Osoba
odgovorna za sigurnosnu zaštitu luke mora osigurati primjereno čuvanje
ispunjenih Deklaracija o sigurnosti i drugih bilješki temeljem ove Uredbe za
razdoblje od najmanje tri godine.

Članak
31.

Lučki
kapetan, inspektor sigurnosti plovidbe lučke kapetanije, druga ovlaštena osoba
Ministarstva, ili osoba odgovorna za sigurnosnu zaštitu luke mogu zahtijevati
od broda koji namjeravaju pristati u luku da izvijesti o:

(1) datumu
istjecanja Međunarodne svjedodžbe o sigurnosnoj zaštiti broda ili Privremene
međunarodne svjedodžbe o sigurnosnoj zaštiti broda te nazivu vlasti koja ju je
izdala,

(2)
stupnju sigurnosti na kojem se brod nalazi,

(3)
stupnju sigurnosti na kojem se brod nalazio u prethodnih deset luka,

(4)
posebnim i dodatnim mjerama zaštite koje je brod poduzeo u prethodnih deset
luka,

(5)
drugim dodatnim obavijestima koje se odnose na zaštitu, osim pojedinosti iz
plana sigurnosne zaštite broda.

Brodu
koji odbije dostaviti tražene obavijesti ili ih ne dostavi u roku od 4 sata od
trenutka upućivanja zahtjeva, nadležna lučka kapetanija može zabraniti
uplovljavanje u luku.

Dio
6.

POSTUPAK
U SLUČAJU SIGURNOSNE PRIJETNJE

Članak
32.

Za
prijem obavijesti o postojanju sigurnosne prijetnje ili opasnosti koju brod
može odaslati korištenjem brodskog sustava uzbunjivanja odgovorna je Nacionalna
središnjica traganja i spašavanja i nadzora plovidbe na moru, te organizacija
odgovorna za rad pomorskog komunikacijskog sustava.

O prijemu obavijesti o postojanju sigurnosne
prijetnje organizacija odgovorna za rad pomorskog komunikacijskog sustava dužna
je u što kraćem roku izvijestiti Nacionalnu središnjicu traganja i spašavanja i
nadzora plovidbe na moru.

U slučaju prijema obavijesti o postojanju sigurnosne
prijet­nje Nacionalna središnjica traganja i spašavanja i nadzora plovidbe na
moru dužna je izvijestiti Ministarstvo, te:

– operativno-komunikacijski centar nadležne
policijske uprave na čijem se području nalazi brod izložen sigurnosnoj prijetnji
ili

– operativno-komunikacijski centar Ministarstva
unutarnjih poslova, ako se brod u trenutku odašiljanja obavijesti nalazi izvan
unutarnjih morskih voda i teritorijalnog mora Republike Hrvat­ske.

O
poduzetim mjerama i postupcima u slučaju prijema obavijesti o postojanju
sigurnosne prijetnje brodu nadležna osoba Ministarstva unutarnjih poslova dužna
je pravodobno izvijestiti:

– lučkog kapetana nadležne lučke kapetanije ili
Nacionalnu središnjicu traganja i spašavanja i nadzora plovidbe na moru ako se
brod nalazi u području unutarnjih morskih voda i teritorijalnog mora Republike
Hrvatske,

– Ministarstvo ili Nacionalnu središnjicu traganja i
spa­ša­vanja i nadzora plovidbe na moru ako se brod nalazi izvan unutarnjih
morskih voda i teritorijalnog mora Republike Hrvatske,

– osobu odgovornu za sigurnosnu zaštitu luke, ako se
brod nalazi u području luke ili u luku namjerava uploviti.

Članak 33.

U slučaju prijema obavijesti o postojanju sigurnosne
prijet­nje bilo kojoj luci na području Republike Hrvatske Ministarstvo je dužno
izvijestiti tijelo nadležno za utvrđivanje stupnja sigurnosti i
operativno-komunikacijski centar Ministarstva unutarnjih poslova ili nadležne
policijske uprave.

O poduzetim mjerama i postupcima u slučaju postojanja
sigurnosne prijetnje nadležna osoba Ministarstva unutarnjih poslova dužna je
pravodobno izvijestiti:

– Ministarstvo,

– lučkog kapetana nadležne lučke kapetanije,

– osobu ili osobe odgovorne za sigurnosnu zaštitu
luke,

– zapovjednika broda ili brodova, ako je prijetnji
izložen jedan ili više brodova,

– sve
druge službe, ustanove ili osobe čija pomoć pri otklanjanju prijetnje ili
njezinih posljedica može biti potrebna.

Dio
7.

SVJEDODŽBE,
OSPOSOBLJAVANJE ZA POSLOVE SIGURNOSNE ZAŠTITE, VJEŽBE

Članak
34.

Časnik odgovoran
za sigurnosnu zaštitu broda, osoba odgovorna za sigurnosnu zaštitu u društvu i
osoba odgovorna za sigurnosnu zaštitu luke moraju steći ovlaštenje kojim
potvrđuju svoju osposobljenost za obavljanje poslova i zadaća utvrđenih ovom
Uredbom.

Članak
35.

Svi
časnici i članovi posade moraju u roku od 7 dana od dana ukrcaja na brod biti
upoznati s osnovnim dužnostima sukladno planu sigurnosne zaštite broda te
posebice:

1. sa
značenjem i zahtjevima koji proizlaze iz različitih stupnjeva sigurnosti,

2. osnovnim
postupcima u slučaju opasnosti ili u izvanrednim okolnostima,

3.
prepoznavanjem i otkrivanjem oružja, opasnih tvari i naprava,

4.
prepoznavanjem osobina i uobičajena ponašanja osoba koje bi mogle ugroziti
sigurnost i

5.
postupcima i načinima koji se koriste da bi se osujetile mjere zaštite.

Članak
36.

U cilju
osiguranja pouzdane primjene odredaba plana sigurnosne zaštite broda najmanje
jedanput svaka tri mjeseca mora biti provedena vježba provjere pojedinih mjera
sigurnosne zaštite, sukladno odredbama odobrenog plana sigurnosne zaštite
broda.

Ako je
više od 25% članova posade broda bilo zamijenjeno s članovima posade koji nisu
prethodno sudjelovali u uvježbavanju na tom brodu tijekom posljednja tri
mjeseca, uvježbavanje treba provesti najkasnije 7 dana nakon zamjene.

U cilju
pouzdane primjene plana sigurnosne zaštite broda u cijelosti najmanje jedanput
godišnje mora biti provedena opća vježba svih ili većeg broja mjera predviđenih
odobrenim planom sigurnosne zaštite broda.

Između
dviju općih vježbi ne smije proći više od 18 mjeseci.

O
provedenim vježbama provjere i općim vježbama časnik odgovoran za sigurnosnu
zaštitu broda dužan je voditi zapise na hrvatskom jeziku te s prijevodom na
engleski jezik.

Članak
37.

U cilju
osiguranja pouzdane primjene odredaba plana sigurnosne zaštite luke najmanje
jednom svaka tri mjeseca mora biti provedena vježba provjere sposobnosti
pravodobne primjene pojedine mjere ili postupka utvrđenog planom sigurnosne
zaštite luke.

Uzastopnim
vježbama provjere moraju biti obuhvaćene sve mjere i postupci predviđeni planom
sigurnosne zaštite luke, osim mjera i postupaka čija provjera nije primjerena.

U cilju
pouzdane primjene plana sigurnosne zaštite luke najmanje jedanput godišnje mora
biti provedena opća vježba kojom su obuhvaćene sve ili većina mjera predviđenih
odobrenim planom sigurnosne zaštite luke, te uz sudjelovanje svih ili većine
osoba koje imaju zaduženja u pogledu sigurnosne zaštite.

Između
dviju općih vježbi ne smije proći više od 18 mjeseci.

O
provedenim vježbama provjere i općim vježbama časnik odgovoran za sigurnosnu
zaštitu luke dužan je voditi zapise.

Dio
8.

INSPEKCIJSKI
NADZOR

Članak
38.

Nadzor
nad primjenom odgovarajućih odredbi SOLAS Konvencije, ISPS Pravilnika i ove
Uredbe na brodovima obavljaju inspektori sigurnosti plovidbe lučkih kapetanija
i Ministarstva i drugi ovlašteni djelatnici Ministarstva.

Inspekcijski
pregled broda može biti osnovni ili detaljni.

Ako
prilikom osnovnog inspekcijskog pregleda inspektor sigurnosti plovidbe utvrdi
da brod nema valjane svjedodžbe izdane sukladno odnosnim odredbama SOLAS
Konvencije ili postojanja sumnja da brod ne udovoljava odnosnim odredbama SOLAS
Konvencije, ISPS Pravilnika ili ove Uredbe inspektor sigurnosti plo­vidbe može
pristupiti detaljnom inspekcijskom pregledu te za­braniti brodu isplovljenje
ili poduzeti koju drugu mjeru utvrđenu Pravilnikom o inspekcijskom nadzoru
sigurnosti plovidbe.

Inspektori sigurnosti plovidbe nisu ovlašteni
pregledavati planove sigurnosne zaštite broda.

Iznimno, ako postoji osnovana sumnja da brod ne
udovoljava zahtjevima SOLAS Konvencije i dijela A ISPS Pravilnika, te ako je
jedini način utvrđivanja nedostataka ili njihovog otklanjanja pregled plana
sigurnosne zaštite broda, ograničeni pristup do pojedinih odjeljaka koji se
odnose na uočene neusklađenosti je izuzetno dopušten, uz suglasnost nadležne
vlasti države čiju zastavu brod vije ili zapovjednika odnosnog broda.

Način i
postupke obavljanja inspekcijskog pregleda propisat će ministar.

Članak
39.

Nadzor
nad primjenom odgovarajućih odredbi SOLAS Konvencije, ISPS Pravilnika i ove
Uredbe u lukama obavljaju inspektori sigurnosti plovidbe lučkih kapetanija i
Ministarstva i drugi ovlašteni djelatnici Ministarstva u suradnji sa ovlaštenim
djelatnicima Ministarstva unutarnjih poslova

Način i
postupke obavljanja nadzora propisat će ministar.

Dio
9.

POMORSKI
PREKRŠAJI

Članak
40.

Povreda
odredaba ove Uredbe je pomorski prekršaj.

Postupak
o pomorskim prekršajima vodi se sukladno odredbama Zakona o prekršajima.

Pomorske
prekršaje iz stavka 1. ovog članka vode u prvom stupnju Vijeća za prekršaje
lučkih kapetanija.

Članak
41.

Novčanom
kaznom u iznosu od 20.000 do 100.000 kuna kaznit će se za pomorski prekršaj
društvo ako:

1) ne
postupi sukladno članku 20. ove Uredbe;

2) ne
izradi procjenu sigurnosti broda (članak 9.);

3) ne
izradi plan sigurnosne zaštite broda (članak 10.)

4) ne
postupi sukladno nalogu inspekcije (članak 38.);

Za
pomorski prekršaj iz stavka 1. ovog članka novčanom kaznom u iznosu od 2.000 do
10.000 kuna kaznit će se odgovorna osoba u pravnoj osobi kao i fizička osoba.

Članak
42.

Novčanom
kaznom u iznosu od 20.000 do 100.000 kuna kaznit će se za pomorski prekršaj
lučka uprava ili ovlaštenik koncesije u lukama posebne namjene ako:

1.) ne
imenuje osobu odgovornu za sigurnosnu zaštitu luke sukladno članku 22.

2.) ne
osigura izradu procjene sigurnosti luke (članak 23.)

3.) ne
osigura izradu plana sigurnosne zaštite luke (članak 24.)

4.) ne
postupa sukladno planu sigurnosne zaštite (članak 26.)

5.) ne
postupa po nalogu inspekcije (članak 39.).

Za
pomorski prekršaj iz stavka 1. ovog članka novčanom kaznom u iznosu od 2.000 do
10.000 kuna kaznit će se odgovorna osoba u pravnoj osobi i fizička osoba.

Članak
43.

Novčanom
kaznom u iznosu od 20.000 do 100.000 kuna kaznit će se za pomorski prekršaj
priznata organizacija za sigurnost luka ako se utvrdi da ima poslovni ili drugi
interes u obavljanju poslova fizičke zaštite ili drugih poslova koji proizlaze
iz primjene procjene i plana sigurnosti luke.

Za
pomorski prekršaj iz stavka 1. ovog članka novčanom kaznom u iznosu od 2.000 do
10.000 kuna kaznit će se odgovorna osoba u pravnoj osobi.

Članak
44.

Novčanom
kaznom u iznosu od 10.000 do 50.000 kuna kaznit će se priznata organizacija za
sigurnost brodova ako izda svjedodžbu suprotno odredbama članaka 17. i 18. ove
Uredbe.

Za
pomorski prekršaj iz stavka 1. ovog članka novčanom kaznom u iznosu od 2.000 do
10.000 kuna kaznit će se odgovorna osoba u pravnoj osobi.

Članak
45.

Novčanom
kaznom u iznosu od 2.000 do 10.000 kuna kaznit će se za pomorski prekršaj
zapovjednik broda:

– ako
uplovi s brodom u luku suprotno zabrani (članak 31.)

– ako
ne postupi sukladno nalogu inspekcije (članak 38.)

– ako
ne postupa sukladno planu sigurnosne zaštite broda (članak 12.).

Članak
46.

Novčanom
kaznom u iznosu od 1.000 do 7.000 kuna kaznit će se za pomorski prekršaj osoba
odgovorna za sigurnosnu zaštitu društva ako ne obavlja poslove sukladno odredbi
članka 21. ove Uredbe.

Članak 47.

Novčanom
kaznom u iznosu od 1.000 do 7.000 kuna kaznit će se za pomorski prekršaj osoba
odgovorna za sigurnosnu zaštitu luke ako ne obavlja poslove sukladno odredbi
članka 30. ove Uredbe.

Članak
48.

Novčanom
kaznom u iznosu od 1.000 do 7.000 kuna kaznit će se za pomorski prekršaj časnik
odgovoran za sigurnosnu zaštitu broda ako ne postupa sukladno odredbi članka 8.
ove Ured­be.

Članak
49.

Novčanom
kaznom u iznosu od 1.000 do 7.000 kuna kaznit će se za pomorski prekršaj
zapovjednik broda, ukoliko:

1)
postupi suprotno odredbi članka 13.

2) ne
izvijesti lučku kapetaniju odnosno nadležnu vlast strane luke u slučaju
primjene privremenih mjera sigurnosne zaštite (članak 14. stavak 3.)

3) ne
vodi zapise na brodu (članak 15.).

Č         lanak
50.

Novčanom kaznom u iznosu od
1.000 do 7.000 kuna kaznit će se za pomorski prekršaj časnik ili drugi član
posade ako ne postupa sukladno planu sigurnosne zaštite broda (članak 12.).

Dio 10.

OVLAŠTENJA,
PRIJELAZNE I ZAVRŠNE ODREDBE

Članak
51.

U roku
od šest mjeseci od dana stupanja na snagu ove Ured­be ministar donosi propise:

– o
izobrazbi i svjedodžbama o osposobljenosti pomoraca i drugih osoba odgovornih
za sigurnosnu zaštitu iz ove Uredbe,

– o
načinu i postupcima obavljanja inspekcijskog pregleda brodova i luka.

Članak
52.

Svi brodovi
hrvatske državne pripadnosti na koje se odnosi ova Uredba moraju imati
Međunarodnu svjedodžbu o sigurnosnoj zaštiti broda najkasnije do 1. srpnja
2004. godine.

Svi brodovi hrvatske državne pripadnosti na koje se
odnosi ova Uredba moraju imati osposobljene časnike odgovorne za sigurnosnu
zaštitu na brodu najkasnije do 1. srpnja 2004. godine.

Sve luke na koje se odnosi ova Uredba moraju imati
izrađene procjene stanja sigurnosti i planove sigurnosne zaštite najkasnije do
1. srpnja 2004. godine.

Ova Uredba primjenjuje se na strane brodove koji
uplovljavaju u luke u Republici Hrvatskoj od 1. srpnja 2004. godine.

Odredbe ove Uredbe u zaštićenom ekološko-ribolovnom
pojasu primjenjuju se od 3. listopada 2004. godine.

Članak 53.

Ova Uredba stupa na snagu osmog dana od dana objave u
»Narodnim novinama«.

Klasa: 342-25/03-01/02
Urbroj: 5030115-03-2
Zagreb, 13. studenoga 2003.

Potpredsjednik
**dr. sc. Goran Granić**, v. r.

if !supportEmptyParas endif

**––––––––––––––––––––––––––––––––––––––––––––––––––––––––––––––––––––––––––––––––** Prilog 1.

Obvezni
uvjeti koje moraju
ispunjavati priznate organizacije za sigurnost brodova

Priznata
organizacija za sigurnost brodova mora:

1)
raspolagati s poslovnim prostorom primjerenom broju za­pos­lenih djelatnika,

2)
imati najmanje 6 djelatnika u radnom odnosu visoke stručne spreme tehničkog smjera
i odgovarajuću izobrazbu iz područja sigurnosne zaštite čiji je sadržaj i
trajanje odobrilo Ministarstvo od kojih najmanje dva djelatnika sa svjedodžbom
o osposobljenosti za zapovjednika broda od 3000 BT ili većim;

3)
imati izrađen i odobren sustav tehničkih pravila kojima je propisano najmanje:

–
obvezni sadržaj procjene sigurnosti broda,

–
obvezni sadržaji plana sigurnosne zaštite broda s naznakom dijelova čija
izmjena bez odobrenja nije dopuštena,

–
uvjete i način stjecanja Međunarodne svjedodžbe o sigurnosnoj zaštiti broda i
Privremene međunarodne svjedodžbe o sigurnosnoj zaštiti broda,

– vrsta
i opseg, te rok valjanosti ovjera.

4)
imati uspostavljeni sustav kvalitete koji se odnosi na način provedbe pregleda
i sustavno vođenje svjedodžbi koje se izdaju na temelju ovlasti, ako su
ovlaštene za izdavanje svjedodžbi.

Uz
zahtjev za odobrenje rada u svojstvu priznate organizacije za sigurnost mora
biti priložen elaborat kojim organizacija dokazuje:

–
stručnost u poslovima koji se odnose na sigurnost i zaštitu ljudi i imovine,

–
poznavanje poslovanja broda, uključujući znanje o konstrukciji i opremi broda,

–
sposobnost procjene sigurnosne prijetnje koje mogu nastupiti za vrijeme rada
broda te kako smanjiti takve opasnosti,

– sposobnost
održavanja i unapređenja stručnosti svojih uposlenika,

–
sposobnost praćenja pouzdanosti svojih uposlenika,

–
sposobnost uspostave i primjene mjera sprječavanja nedopuštenog pristupa do
sigurnosno osjetljivog materijala,

–
poznavanje zahtjeva poglavlja XI-2 SOLAS Konvencije i ISPS Pravilnika te
propisa koji se odnose na sigurnost i zaštitu ljudi i imovine,

–
poznavanje sigurnosnog stanja u Republici Hrvatskoj i izvan nje u pogledu
mogućih prijetnji sigurnosti ljudi i imovine na području Republike Hrvatske,

–
poznavanje oružja, opasnih tvari i naprava koje mogu biti korištene kao
sredstvo prijetnje ljudima i imovini,

–
poznavanje, na nediskriminirajućoj osnovi, uobičajenih osobina i ponašanja
osoba koje bi mogle ugroziti sigurnost ljudi i imovine,

–
poznavanje načina umanjivanja djelotvornosti mjera sigurnosti i zaštite i

–
poznavanje vrsta, načina korištenja, prednosti i nedostataka sigurnosne opreme
i nadzornih sustava.

if !supportEmptyParas endif

**–––––––––––––––––––––––––––––––––––––––––––––––––––––––––––––––––––––––––––––––––** Prilog 2.

Obvezni
uvjeti koje moraju
ispunjavati priznate organizacije za sigurnost luka

Priznata
organizacija za sigurnost luka mora raspolagati sa:

1)
poslovnim prostorom primjerenom broju zaposlenih dje­latnika,

2)
najmanje 6 djelatnika u radnom odnosu od čega najmanje 4 djelatnika sa i
visokoškolskom naobrazbom u trajanju od najmanje dvije godine i najmanje 4
djelatnika koji imaju svaki najmanje 4 godine radnog iskustva na rukovodnim
poslovima koji se tiču sigurnosti i zaštite osoba i imovine,

3)
najmanje 2 djelatnika s visokoškolskom naobrazbom u građevinarstvu i najmanje 2
godine radnog iskustva,

4)
najmanje 1 djelatnika s visokoškolskom naobrazbom elektrotehničkog smjera i
najmanje 2 godine radnog iskustva.

Uz
zahtjev za odobrenje rada u svojstvu priznate organizacije za sigurnost mora
biti priložen elaborat kojim organizacija dokazuje:

–
stručnost u poslovima koji se odnose na sigurnost i zaštitu ljudi i imovine,

–
poznavanje poslovanja broda odnosno luka, uključujući znanje o projektiranju i
izgradnji lučkih prostora, ako pruža usluge lukama,

–
sposobnost procjene sigurnosne prijetnje koje mogu nastupiti za vrijeme rada
luke te kako smanjiti takve opasnosti,

–
sposobnost održavanja i unapređenja stručnosti svojih zaposlenika,

–
sposobnost praćenja pouzdanosti svojih zaposlenika,

–
sposobnost uspostave i primjene mjera sprječavanja nedopuštenog pristupa do
sigurnosno osjetljivog materijala,

–
poznavanje zahtjeva poglavlja XI-2 SOLAS Konvencije i ISPS Pravilnika te
propisa koji se odnose na sigurnost i zaštitu ljudi i imovine,

– poznavanje
sigurnosnog stanja u Republici Hrvatskoj i izvan nje u pogledu mogućih
prijetnji sigurnosti ljudi i imovine na području Republike Hrvatske,

–
poznavanje oružja, opasnih tvari i naprava koje mogu biti korištene kao sredstvo
prijetnje ljudima i imovini,

–
poznavanje, na nediskriminirajućoj osnovi, uobičajenih osobina i ponašanja
osoba koje bi mogle ugroziti sigurnost ljudi i imovine,

–
poznavanje načina umanjivanja djelotvornosti mjera sigurnosti i zaštite i

if !supportLists–
endifpoznavanje
vrsta, načina korištenja, prednosti i nedostataka sigurnosne opreme nadzornih
sustava.

if !supportEmptyParas endif

**–––––––––––––––––––––––––––––––––––––––––––––––––––––––––––––––––––––––––––––––––** Prilog 3.

if !supportEmptyParas endif

![](dodatni/375948.gif)

The
port facility and ship agree to the following security measures and
responsibilities to ensure compliance with the requirements of Part A of the
International Code for the Security of Ships and of Port Facilities.

*Luka i brod suglasni su o sljedećim mjerama
sigurnosne zaštite i odgovornosti kako bi se osigurala suglasnost sa zahtjevima
dijela A Međunarodnog pravilnika o sigurnosnoj zaštiti brodova i lučkih
područja.*

*![](dodatni/375949.gif)*

if !supportEmptyParas endif

The signatories to this
agreement certify that security measures and arrangements for both the port
facility and the ship during the specified activities meet the provisions of chapter
XI-2 and Part A of Code that will be implemented in accordance with the
provisions already stipulated in their approved plan or the specific
arrangements agreed to and set out in the attached annex.

*Potpisnici ove Deklaracije
potvrđuju da su sigurnosne mjere i postupci za oboje, luku i brod, tijekom
navedenih djelatnosti u skladu s odredbama poglavlja XI-2 i dijela A Pravilnika
te da će biti primijenjeni u skladu s odredbama u njihovim odobrenim planovima
ili u skladu s posebnim mjerama dogovorenim i navedenim u prilogu.*

*if !supportEmptyParas endif*

![](dodatni/375950.gif)

if !supportEmptyParas endif

**–––––––––––––––––––––––––––––––––––––––––––––––––––––––––––––––––––––––––––––––––** Prilog 4

if !supportEmptyParas endif

Obrazac
izjave o sukladnosti luke

IZJAVA
O SUKLADNOSTI LUKE
*STATEMENT OF COMPLIANCE OF A PORT FACILITY*
(Službeni znak)

Broj
izjave:
*Statement Number*

IZDANO
NA TEMELJU ODREDBI UREDBE O SIGURNOJ ZAŠTITI TRGOVAČKIH BRODOVA I LUKA
OTVORENIH ZA MEĐUNARODNI PROMET REPUBLIKE HRVATSKE­­ I DIJELA B MEĐUNARODNOG
PRAVILNIKA O SIGURNOSTI BRODOVA I LUČKIH PROSTORA (ISPS PRAVILNIK)
*ISSUED UNDER THE PROVISIONS OF LAW ON SECURITY OF MERCHANT SHIPS AND PORT
FACILITIES OPEN FOR INTERNATIONAL TRADE OF THE REPUBLIC OF CROATIA AND PART B
OF THE INTERNATIONAL CODE FOR THE SECURITY OF SHIPS AND OF PORT FACILITIES
(ISPS CODE)*

Vlada
Republike Hrvatske
*The Government of the Republic of Croatia*

Luka:
*Name of the Port Facility:*

Adresa:
*Address of the Port Facility:*

Ovim se
potvrđuje da obavljena provjera sukladnosti ove luke s odredbama poglavlja XI-2
SOLAS Konvencije i dijela A Međunarodnog Pravilnika o sigurnosti brodova i
lučkih prostora (ISPS Pravilnik) te da ova luka posluje u skladu s odobrenim
planom sigurnosne zaštite luke. Ovaj plan odobren je za djelatnosti brodova
kako slijedi:
*THIS IS TO CERTIFY that the compliance of this port facility with the
provisions of chapter XI-2 and part A of the International Code for the
Security of Ships and of Port Facilities (ISPS Code) has been verified and that
this port facility operates in accordance with the approved Port Facility
Security Plan. This plan has been approved for the following ships*

Putnički brodovi/*Passenger
ship*

Vrlo brzi putnički brodovi/*Passenger
high speed craft*

Vrlo brzi teretni brodovi/*Cargo
high speed craft*

Brodovi za prijevoz rasutog
tereta/*Bulk carrier*

Tankeri za prijevoz ulja/*Oil
tanker*

Tankeri za
prijevoz kemikalija/*Chemical tanker*

Brodovi za
prijevoz ukapljenog plina/*Gas carrier*

Objekte za
istraživanje i iskorištavanje podmorja/*Mobile offshore Drilling Units*

Teretni brodovi osim prethodno navedenih/*Cargo
ships other than those referred to above*

Ova izjava vrijedi do                           , uz uvjet obavljenih pregleda (kako je
navedeno na poleđini).

*This Statement of Compliance is valid until                             , subject to
verifications (as indicated overleaf).*

Izdano u
*Issued at*

Datum izdavanja
*Date of issue*

![](dodatni/375951.gif).

if !supportEmptyParas endif

if !supportEmptyParas endif

**–––––––––––––––––––––––––––––––––––––––––––––––––****––––––––––––––––––––––––––––––––** Prilog 5.

Obvezni sadrŽaj procjene
sigurnosti luke

1.  Cilj
i svrha

2.  Temeljne
pretpostavke

2.1.  Sigurnosne
prijetnje

2.2.  Načela
zaštite

3.  Objekti

3.1.  Opis
objekata i tehnoloških radnih površina

3.2.  Ocjena
osjetljivosti po pojedinim objektima

3.3.  Prijedlog
mjera zaštite po pojedinim objektima

4.  Prometnice

4.1.  Opis
kopnenih i vodnih prometnica i putova

4.2.  Ocjena
osjetljivosti kopnenih i vodnih prometnica i putova

5.  Osoblje
sigurnosti

5.1.  Broj,
izobrazba i ustroj rada

5.2.  Ovlasti
i nadležnosti

5.3.  Planovi
ophodnje

5.4.  Obvezne
upute i rutine

5.5.  Oružje
i uređaji

5.6.  Raspoloživost
dodatnog osoblja

5.7.  Prijedlog
mjera unapređenja

6.  Mjere
nadzora

6.1.  Nadzor
osoba

6.2.  Nadzor robe i stvari

6.3.  Nadzor i evidencija vozila

7.  Mjere zaštite

7.1.  Perimetarska zaštita

7.2.  Ulazi

7.3.  Zaštitni sustavi rasvjete

7.4.  Tehnička zaštita

7.5.  Protuprovalna zaštita

7.6.  Protupožarna zaštita

7.7.  Protudiverzijska zaštita

7.8.  Zaštita od onečišćenja

7.9.  Zdravstvena zaštita i prva pomoć

7.10.           Evakuacija u slučaju nužde

8.  Komunikacijski sustav

8.1.  Opis osnovnog komunikacijskog sustava

8.2.  Komunikacije u slučaju sigurnosne prijetnje ili
opasnosti s ocjenom osjetljivosti

8.3.  Prijedlog mjera unapređivanja komunikacijskog
sustava

9.  Zaključak s prijedlogom protumjera

9.1.  Sažetak s opisom postupka procjene

9.2.  Opis
sigurnosnih propusta utvrđenih procjenom sigurnosti

9.3.  Opisa
protumjera koje će se koristiti za otklon pojedinog propusta

if !supportEmptyParas endif

if !supportEmptyParas endif

**––––––––––––––––––––––––––––––––––––––––––––––––****––––––––––––––––––––––––––––––––****–** Prilog 6.

Obvezni sadrŽaj plana sigurnosne
zaŠtite luke

1.  Uvod

1.1.  Cilj

1.2.  Temeljne
pretpostavke

2.  Luka

2.1.  Opis
područja luke s pristaništima

2.2.  Ekonomske
obilježja luke

2.3.  Organizacijski
ustroj luke

2.4.  Nacrti i
snimke luke

3.  Osobe
odgovorne za sigurnost luke

3.1.  Dužnost,
ime i način stupanja u vezu

3.2.  Dužnosti,
odgovornosti i obveze

4.  Održavanje,
izmjena i dopuna plana sigurnosti luke

4.1.  Obveza i
postupak povremenog pregleda

4.2.  Mjere
zaštite plana sigurnosti luke od neovlaštenog pristupa

5.  Sustav
komunikacija

5.1.  Unutrašnje
komunikacije

5.2.  Komunikacija
s brodovima u luci i na sidrištu

5.3.  Komunikacija
s drugim nadležnim službama

6.  Procjena
sigurnosti luke

6.1.  Djelatnosti
izložene sigurnosnim prijetnjama

6.2.  Načini
ugrožavanja sigurnosti

6.3.  Raščlamba
povredivosti i posljedica

6.4.  Ocjena
sigurnosnih prijetnji s mjerama sprječavanja

7.  Sigurnosni
postupci

7.1.  Stupanj
sigurnosti 1

7.2.  Stupanj
sigurnosti 2

7.3.  Stupanj
sigurnosti 3

8.  Postupak u
slučaju povrede ili prijetnje sigurnosti broda

9.  Postupci u
slučaju prihvata broda na koji se ne primjenjuje odredbe konvencije SOLAS XI-2

10.       Postupci
u slučaju pojedinih povreda sigurnosti

10.1.           Neovlašteno
osoblje na području luke

10.2.           Neovlašteno/ilegalno
parkirana/napuštena vozila u ili blizu objekta

10.3.           Plovila
neovlašteno usidrena ili privezana uz obalu

10.4.           Prijetnja
eksplozivnom napravom

10.5.           Sumnjivo
ponašanje ili djelatnosti osoba

10.6.           Nestanak
energije/svjetla

10.7.           Otkrivanje
neprijavljenog ili sumnjivog paketa

11.       Uvjeti
i način izdavanja Deklaracije o sigurnosti

12.       Uvježbavanje

if !supportEmptyParas endif

if !supportEmptyParas endif

**Posebne
napomene:**

Luka može
bez prethodne suglasnosti Ministarstva izmijeniti podatke iz točke 2., 3. i 5.
Plana. Pri tome je dužna o izvršenoj promjeni izvijestiti Ministarstvo.

Plan
sigurnosne zaštite ne mora nužno slijediti ustroj plana iz ovog priloga, no
mora sadržavati sve točke navedene u ovom prilogu.

Postupci
obuhvaćeni poglavljem 9. *Sigurnosni postupci* moraju, za svaki stupanj
sigurnosti, obuhvaćati najmanje postupke koji se odnose:

 6.  pristup
na lučki prostor;

 7.  ograničena
područja na lučkom prostoru;

 8.  rukovanje
teretom;

 9.  isporuku
brodskih zaliha;

10.                  rukovanje
nepraćenom prtljagom; i

11.                  motrenje
sigurnosti lučkog prostora.

if !supportEmptyParas endif

Uredba, NN 183/2003-2685
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)